Kim Jong-il

De Kim Jong-il, gebuer de 16. Februar 1941 zu Wjatskoje bei Chabarowsk, am Südoste vun der Sowjetunioun,Senger offizieller Biografie no ass de Kim Jong-il de 16. Februar 1942 um Paektusan am deemolege Japanesche Keeserräich gebuer a gestuerwen de 17. Dezember 2011, war vun 1994 bis zu sengem Doud den ongewielten Diktator vun Nordkorea.

Hien ass de Jong vum éischten nordkoreaneschen Diktator Kim Il-sung an de Papp vum aktuellen nordkoreaneschen Diktator Kim Jong-un.

 Regimm 
Offiziell war de Kim Jong-il de Generalsekretär vun der Partei vun der Aarbecht vu Korea, de President vun der Nationaler Verdeedegungskommissioun vun Nordkorea an den ieweschte Kommandant vun der Koreanescher Volleksarméi. Dat huet him eng onageschränkt Muecht am Land erméiglecht.

Wärend dem Kim sengem Regimm huet säi Land ënnert enger Hongersnout gelidden, bei där Millioune Mënschen ëm d'Liewe komm sinn,theatlantic.com: How Kim Jong Il Starved North Korea (20. Dezember 2011) a sech duerch schwéier Mënscherechtsverletzungen ausgezeechent. De Kim huet Nordkorea am Staatsterrorismus involvéiert an d'Roll vum Militär gestäerkt. Et goufen ënnert him och duuss wirtschaftlech Reforme gemaach, an deem zum Beispill Ufank der 2000er en Industriepark un der südkoreanescher Grenz opgemaach gouf.

 Persounekult 
Wéi scho bei sengem Papp gouf ëm de Kim Jong-il en elaboréierte Persounekult bedriwwen. Wa geschriwwen, huet säin Numm ëmmer fett ervirgehuewe musse ginn. Wann an den nordkoreanesche Medie vun him rieds war, huet säin Numm missen en Attribut hunn, wéi "léiwe Guide",japantimes.com: North Koreans mark seventh anniversary of 'Dear Leader' Kim Jong Il's death (16. Dezember 2018) oder "deen aus dem Himmel erofkomm ass".telegraph.co.uk: Kim Jong-il dead: the official titles of North Korea's Unique Leader (20. Dezember 2011) A senger offizieller Biographie goufen him scho bal iwwermënschlech Qualitéiten ugedicht: hien hätt ni mussen op d'Toilette,theguardian.com: Kim Jong-il: ten things you never knew (19. Dezember 2011) hätt eng sëllegen Opere komponéiert an den héchsten Tuerm am Land designt,Profil op BBC News vum Kim Jong-il (9. Juni 2000) a souguer den Hamburger erfonnt...

 Wierker 
Ënner de sëllege Wierker, déi hien als Auteur uginn, gëtt et eent op Lëtzebuergesch:

 Kim Djhöng-il: Déi historesch Lekzioun vum Opbau vum Zozialissem an déi allgemeng Linn vun onser Partei. Iwwersat vu Jo Muttergé. Lëtzebuerg: COPE 1992, 48 S.

 Um Spaweck 

 Rezent Fotoen

Kategorie:Politiker (Nordkorea)
Kategorie:Gebuer 1941
Kategorie:Gestuerwen 2011